b'\n_START_ARTICLE_\nSeyfertin galaksi\n_START_PARAGRAPH_\nSeyfertin galaksit ovat galakseja, joilla on ep\xc3\xa4tavallisen kirkas ydin.  Ne ovat kierteisgalakseja tai ep\xc3\xa4s\xc3\xa4\xc3\xa4nn\xc3\xb6llisi\xc3\xa4 galakseja. Ytimen suuren kirkkauden aiheuttaa ytimess\xc3\xa4 oleva supermassiivinen musta aukko, johon sy\xc3\xb6ksyv\xc3\xa4 aine kuumenee ja s\xc3\xa4teilee valtavasti s\xc3\xa4hk\xc3\xb6magneettista s\xc3\xa4teily\xc3\xa4, kuten valoa, joka voi ajoittain peitt\xc3\xa4\xc3\xa4 galaksin muut t\xc3\xa4hdet pois n\xc3\xa4kyvist\xc3\xa4. Seyfertin galaksien kirkkaudessa tapahtuu vaihteluja noin vuoden aikaskaalassa. Tavalliset galaksit, joilla on aktiivinen ydin, kuuluvat Seyfertin galakseihin. Seyfertin galaksit s\xc3\xa4teilev\xc3\xa4t hyvin kirkkasti vedyn, heliumin, hapen ja typen aallonpituusalueilla ja niiss\xc3\xa4 tapahtuu voimakasta liikett\xc3\xa4 nopeudella 500 \xe2\x80\x93 4000 km/s. T\xc3\xa4m\xc3\xa4n arvioidaan olevan per\xc3\xa4isin mustan aukon ymp\xc3\xa4rill\xc3\xa4 py\xc3\xb6riv\xc3\xa4st\xc3\xa4 hehkuvasta kaasusta. Seyfertin galaksit s\xc3\xa4teilev\xc3\xa4t voimakkaasti my\xc3\xb6s radioaaltoja, infrapunaa, ultraviolettia ja r\xc3\xb6ntgens\xc3\xa4teit\xc3\xa4 mik\xc3\xa4 viittaa suuriin energioihin. Seyfertin galaksit jaetaan luokkiin 1 ja 2 sen mukaan, esiintyyk\xc3\xb6 niiden spektriss\xc3\xa4 leventyneit\xc3\xa4, suurista nopeuksista kertovia emissioviivoja, niin kuin tyypiss\xc3\xa4 1 esiintyy. N\xc3\xa4iden tyyppien v\xc3\xa4lill\xc3\xa4 voi olla desimaaleja esimerkiksi 1,5 tai 1,9. Oletetaan, ett\xc3\xa4 tyypiss\xc3\xa4 2 nopeasti liikkuva kaasu on peittynyt t\xc3\xa4htienv\xc3\xa4lisen p\xc3\xb6lyn tai mustan aukon ytimen ymp\xc3\xa4rill\xc3\xa4 hitaammin liikkuvan kaasun taakse._NEWLINE_Esimerkki Seyfertin galaksista on NGC 3079. Seyfertin galaksit on nimetty niit\xc3\xa4 1940-luvun alussa tutkineen yhdysvaltalaisen t\xc3\xa4htitieteilij\xc3\xa4 Carl Keenan Seyfertin mukaan. Noin 10% kaikista galakseista on Seyfertin galakseja.'